SL Uradni list Evropske unije L 315/78

IZVEDBENI SKLEP KOMISIJE

z dne 14. oktobra 2013

o finančnem prispevku Unije Hrvaški za program nadzora ribištva za leto 2013

(notificirano pod dokumentarno številko C(2013) 6606)

(Besedilo v hrvaškem jeziku je edino verodostojno)

(2013/673/EU)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe Sveta (ES) št. 861/2006 z dne 22. maja 2006 o vzpostavitvi finančnih ukrepov Unije za izvajanje skupne ribiške politike in na področju pomorskega prava (1) ter zlasti člena 21 Uredbe,

ob upoštevanju naslednjega:

(1) Hrvaška je 1. julija 2013 postala država članica Evropske unije.

(2) Hrvaška je v skladu s členom 20 Uredbe (ES) št. 861/2006 Komisiji predložila program nadzora ribištva za leto 2013, skupaj z zahtevkom za finančni prispevek Unije za izdatke za izvajanje projektov iz takega programa.

(3) Zahtevki za ukrepe iz člena 8(a) Uredbe (ES) št. 861/2006 so lahko upravičeni do financiranja Unije.

(4) Primerno je določiti najvišje zneske in stopnjo finančnega prispevka Unije v okviru omejitev iz člena 15 Uredbe (ES) št. 861/2006 ter pogoje za odobritev navedenega prispevka.

(5) V skladu s členom 21(2) Uredbe (ES) št. 861/2006 je bila Hrvaška pozvana, naj predloži program v zvezi s financiranjem na prednostnih področjih, ki jih je opredelila Komisija v svojem dopisu z dne 25. januarja 2013, tj. projektov za izvajanje Uredbe Sveta (ES) št. 1224/2009 (2) o nadzoru, merjenju moči motorja in sledljivosti ribiških proizvodov. Komisija je zahteve, ki jih morajo izpolnjevati izvajalci in/ali države članice, ki vlagajo v projekte v zvezi s sledljivostjo, opredelila v svojem dopisu z dne 14. maja 2012.

(6) Na tej podlagi in ob upoštevanju proračunskih omejitev so bili zahtevki v programu za finančni prispevek Unije, povezani z neprednostnimi dejavnostmi, kot je namestitev sistema samodejnega prepoznavanja na ribiških plovilih, ter projekti usposabljanja, ki niso povezani z morebitnimi izboljšavami nadzornih sistemov držav članic, zavrnjeni, ker se niso nanašali na opredeljena prednostna področja.

(7) Pri projektih v zvezi s sledljivostjo je treba zagotoviti, da so razviti na podlagi mednarodno priznanih standardov, kot to zahteva člen 67(8) Izvedbene uredbe Komisije (EU) št. 404/2011 (3).

(8) Hrvaški zahtevek za finančni prispevek Unije je bil ocenjen glede na skladnost s predpisi Uredbe Komisije (ES) št. 391/2007 z dne 11. aprila 2007 o določitvi podrobnih pravil za izvajanje Uredbe Sveta (ES) št. 861/2006 glede izdatkov držav članic za izvajanje sistemov spremljanja in nadzora, ki se uporabljajo v skupni ribiški politiki (4).

(9) Da bi spodbudili naložbe v prednostne ukrepe, ki jih je opredelila Komisija, in zaradi negativnega učinka finančne krize na proračune držav članic, bi morali biti izdatki za zgoraj navedena prednostna področja, namenjeni temu sklepu o financiranju, upravičeni do visoke stopnje sofinanciranja v okviru omejitev iz člena 15 Uredbe (ES) št. 861/2006.

(10) Za upravičenost do prispevka bi morale naprave za samodejno določanje položaja izpolnjevati zahteve iz Izvedbene uredbe (EU) št. 404/2011.

(11) Za upravičenost do prispevka bi morale naprave za elektronsko zapisovanje in poročanje na ribiških plovilih izpolnjevati zahteve iz Izvedbene uredbe (EU) št. 404/2011.

(12) Ukrepi iz tega sklepa so v skladu z mnenjem Odbora za ribištvo in ribogojstvo –

SPREJELA NASLEDNJI SKLEP:

Člen 1

Vsebina

Ta sklep določa finančni prispevek Unije za leto 2013 za izdatke Hrvaške pri izvajanju sistemov spremljanja in nadzora, ki se uporabljajo v skupni ribiški politiki (SRP), kakor je navedeno v členu 8(1)(a) Uredbe (ES) št. 861/2006.

Člen 2

Poravnava neporavnanih obveznosti

Hrvaška do 30. junija 2017 opravi vsa plačila, za katera se zahteva povračilo. Plačila, ki se opravijo po tem roku, niso upravičena do povračila. Odobrena proračunska sredstva v zvezi s tem sklepom se sprostijo najpozneje do 31. decembra 2018.

Člen 3

Nove tehnologije in omrežja IT

1. Finančni prispevek za izdatke v zvezi s projekti iz Priloge I za vzpostavitev novih tehnologij in omrežij IT, da se omogoči učinkovito in varno zbiranje in upravljanje podatkov v zvezi s spremljanjem, nadzorom in pregledom ribolovnih dejavnosti, ter za preverjanje moči motorja znaša 90 % upravičenih izdatkov v okviru omejitev iz navedene priloge.

2. Finančni prispevek za projekt HR/13/05 iz Priloge I v zvezi z merilniki in tehtnicami znaša 50 % upravičenih izdatkov v okviru omejitev iz navedene priloge.

Člen 4

Naprave za samodejno določanje položaja

1. Finančni prispevek za izdatke za projekte iz Priloge II za nakup naprav za samodejno določanje položaja in njihovo namestitev na ribiških plovilih, da lahko center za spremljanje ribištva na daljavo spremlja plovila s satelitskim sistemom za spremljanje plovil (VMS), znaša 90 % upravičenih izdatkov v okviru omejitev iz navedene priloge.

2. Finančni prispevek iz odstavka 1 se izračuna na podlagi cene, ki je omejena na 2 500 EUR na plovilo.

3. Za upravičenost do finančnega prispevka iz odstavka 1 naprave za samodejno določanje položaja izpolnjujejo zahteve iz Uredbe Komisije (ES) št. 2244/2003 (5).

Člen 5

Sistemi elektronskega zapisovanja in poročanja

Finančni prispevek za izdatke v zvezi s projekti iz Priloge III za razvoj, nakup in namestitev sestavnih delov, potrebnih za sisteme elektronskega zapisovanja in poročanja (ERS), ter tehnično pomoč v zvezi z njimi, da se omogoči učinkovita in varna izmenjava podatkov v zvezi s spremljanjem, nadzorom in pregledom ribolovnih dejavnosti, znaša 90 % upravičenih izdatkov v okviru omejitev iz navedene priloge.

Člen 6

Naprave za elektronsko zapisovanje in poročanje

1. Finančni prispevek za izdatke za projekte iz Priloge IV za nakup naprav za elektronsko zapisovanje in poročanje ter njihovo namestitev na ribiških plovilih, da lahko plovila elektronsko zapisujejo podatke o ribolovnih dejavnostih in jih sporočajo centru za spremljanje ribištva, znaša 90 % upravičenih izdatkov v okviru omejitev iz navedene priloge.

2. Finančni prispevek iz odstavka 1 se izračuna na podlagi cene, ki je omejena na 3 000 EUR na plovilo.

3. Za upravičenost do finančnega prispevka naprave za elektronsko zapisovanje in poročanje izpolnjujejo zahteve iz Izvedbene uredbe (EU) št. 404/2011.

Člen 7

Skupni najvišji prispevek Unije za Hrvaško

Načrtovani izdatki, njihovi upravičeni deleži in najvišji prispevek Unije Hrvaški so naslednji:

(EUR) Država članica Načrtovani izdatki v nacionalnem programu nadzora ribištva Izdatki za projekte, izbrane v skladu s tem sklepom Najvišji prispevek Unije Hrvaška 817 000 618 000 522 600 Skupaj 817 000 618 000 522 600

Člen 8

Naslovnik

Ta sklep je naslovljen na Republiko Hrvaško.

V Bruslju, 14. oktobra 2013 Za Komisijo Maria DAMANAKI Članica Komisije

(1) UL L 160, 14.6.2006, str. 1.

(2) UL L 343, 22.12.2009, str. 1.

(3) UL L 112, 30.4.2011, str. 1.

(4) UL L 97, 12.4.2007, str. 30.

(5) UL L 333, 20.12.2003, str. 17.

PRILOGA I NOVE TEHNOLOGIJE IN OMREŽJA IT (EUR) Šifra projekta Načrtovani izdatki v nacionalnem programu nadzora ribištva Izdatki za projekte, izbrane v skladu s tem sklepom Najvišji prispevek Unije HR/13/05 84 000 84 000 42 000 HR/13/07 100 000 100 000 90 000 Skupaj 184 000 184 000 132 000

PRILOGA II NAPRAVE ZA SAMODEJNO DOLOČANJE POLOŽAJA (EUR) Šifra projekta Načrtovani izdatki v nacionalnem programu nadzora ribištva Izdatki za projekte, izbrane v skladu s tem sklepom Najvišji prispevek Unije HR/13/01 192 000 192 000 172 800 HR/13/02 192 000 0 0 Skupaj 384 000 192 000 172 800

PRILOGA III SISTEMI ELEKTRONSKEGA ZAPISOVANJA IN POROČANJA (EUR) Šifra projekta Načrtovani izdatki v nacionalnem programu nadzora ribištva Izdatki za projekte, izbrane v skladu s tem sklepom Najvišji prispevek Unije HR/13/04 50 000 50 000 45 000 Skupaj 50 000 50 000 45 000

PRILOGA IV NAPRAVE ZA ELEKTRONSKO ZAPISOVANJE IN POROČANJE (EUR) Šifra projekta Načrtovani izdatki v nacionalnem programu nadzora ribištva Izdatki za projekte, izbrane v skladu s tem sklepom Najvišji prispevek Unije HR/13/03 192 000 192 000 172 800 Skupaj 192 000 192 000 172 800